### Beslutning

For Økonomiudvalgets indstilling stemte 25 (A, B, C, F, V, Ø, Kalundborg-listen og Frit Borgerligt Fællesskab). Imod stemte 2 (O). Ingen undlod at stemme.

Økonomiudvalgets indstilling er herefter godkendt.

### Sagsfremstilling

## Resume og sagens baggrund

I forbindelse med omlægning til fleksibel fire-dages arbejdsuge for ansatte på rådhuset, i Jobcentret og i Borgerservice påvirkes åbningstiderne.

## Indstillinger

Direktøren indstiller, at forslag til ændrede åbningstider for rådhuset, Jobcentret og Borgerservice godkendes.

## Behandling

Direktionen, Økonomiudvalget, Kommunalbestyrelsen.

## Sagsfremstilling

Aftalen om fleksibel arbejdstid med mulighed for fire-dages arbejdsuge indebærer, at flest muligt af de ansatte på rådhuset, i Jobcentret og i Borgerservice får mulighed for at holde fri på de fredage, som de måtte ønske. Dette betyder, at en række planlagte og løbende aktiviteter flyttes fra fredage til ugens første fire dage. Borgernes mulighed for kontakt med kommunen styrkes således på uges første fire dage og reduceres om fredagen.

På den baggrund foreslås åbningstiderne justeret.

I dag er åbningstiden på rådhuset (og på kommunens hovedtelefonnummer):

- mandag til onsdag kl. 8.30-15.00

- torsdag kl. 8.30-17.00

- fredag kl. 8.30-13.00

De enkelte fagcentre har i dag reducerede åbningstiderne i varierende omfang.

Det foreslås, at åbningstiderne fremadrettet omlægges til følgende (på kommunens hovedtelefonnummer):

- mandag til torsdag kl. 8.30-16.30

- fredag lukket

Alle fag- og stabscentre vil have åbent på telefon mandag til torsdag kl. 8.30-15.30. I samme tidsrum vil borgerne via kommunens hjemmeside eller via telefonen kunne bestille opkald samt fysisk eller virtuelt møde.

Alle fag- og stabscentre kan endvidere aftale møder med borgere og andre i tidsrummet 7.00-19.00 mandag til torsdag samt fredag Clavs Johansen under hensyn til medarbejdernes ønskede arbejdstid samt hensynet til medarbejdernes sikkerhed i ydertimerne.

I tidsrummet 15.30-16.30 vil der ikke være mulighed for at viderestille fra hovednummeret til fag- og stabscentre. Her vil henvendelser blive modtaget i omstillingen/kontaktcentret, og borgeren vil enten blive tilbudt at blive ringet op snarest muligt eller blive tilbudt hjælp til at booke en tid hos en relevant medarbejder.

Det skal understreges, at alle akutte funktioner fortsat vil være bemandede om fredagen. Det samme gælder funktioner, hvor lukning om fredagen ville forårsage betydelig gene for driften af den øvrige organisation.

Implementeringen af de ændrede åbningstider sker samtidigt med, at kommunen arbejder på at styrke borgernes adgang til information, selvbetjening, mødebooking mv. på kalundborg.dk. Hjemmesiden forventes at overgå til en ny platform i foråret 2025.

Det skal bemærkes, at det midlertidige MED-udvalget (ad hoc MED), som er etableret for at følge indsatserne i det samlede administrationsprojekt, på møde den 27. maj 2024 bakker op om aftalen om fleksibel arbejdstid med de nævnte ændrede åbningstider. Følgende er protokolleret:

*"*Ad-hoc MED støtter overgangen til den fleksible 4 dages arbejdsuge, herunder de ændrede åbningstider som er blevet præciseret i lokalaftalen og i den tilrettede præsentation.

Ad-HOC MED støtter dermed ordningen, med udgangspunkt i lokalaftalen, FAQ’en og de ændrede åbningstider."

Aftalen om fleksibel arbejdstid forventes at træde i kraft fra 1. januar 2025. Det foreslås, at de ændrede åbningstider træder i kraft samtidigt med aftalen.

## Økonomiske konsekvenser

Ingen.

### Sagens forløb

10/06/2024 Direktionen
Anbefales.
19/06/2024 Økonomiudvalget

Anbefales.
A, F og O tager forbehold.